जूस में मौजूद एसिड्स से दांतों के कवच को नुकसान, स्ट्रॉ से पीना सबसे सुरक्षित
मौसंबी या संतरे का जूस पीने वालों के दांत तेजी से खराब होते हैं। फल विटामिन C और एंटी ऑक्सीडेंट्स से भरपूर होते हैं पर इसमें काफी एसिड्स होते हैं जो एनामेल हटाते हैं।
जैसे-जैसे अवेयरनेस बढ़ रही है वैसे-वैसे लोग सेहत के प्रति ज्यादा ध्यान देने लगे हैं। केमिकल फ्री डाइट के लिए लोग ऑर्गेनिक फूड की ओर मुड़ रहे हैं। प्रोसेस्ड फूड की जगह घर में तैयार खाने को ज्यादा महत्व दिया जा रहा है। अधिक न्यूट्रिशन के लिए कच्ची सब्जियां, फल और साबूत अनाज पर अधिक जोर है।
इसी तरह चीनी की जगह गुड़ का इस्तेमाल भी बढ़ा है। लाइम सोडा की जगह लोग फ्रूट जूस अधिक पी रहे हैं। लेकिन क्या आपको पता है कि फ्रूट जूस भी हमारी सेहत के लिए ठीक नहीं है। डॉक्टरों का कहना है कि मौसंबी या संतरे का जूस पीने वालों के दांत तेजी से खराब होते हैं।
ये फल विटामिन C और एंटी ऑक्सीडेंट्स से भरपूर होते हैं और सेहत के लिए फायदेमंद हैं, लेकिन इनमें काफी एसिड्स होते हैं जो दांतों के एनामेल को हटा देते हैं। एक बार एनामेल खत्म होने के बाद वापस नहीं आ सकते। एनामेल हटने से दांत कमजोर होते हैं।
स्टोरी से जुड़े पोल में अपनी राय देते जाइए
जूस में नहीं होता फाइबर 
जब हम किसी फल का जूस बनाते हैं तो उसमें फाइबर खत्म हो जाता है। केवल पानी, शुगर और एसिड बच जाता है। चूंकि ओरल बैक्टीरिया एसिडिक नेचर में सबसे अधिक पनपते हैं इसलिए दांतों के एनामेल पर चोट पहुंचने लगता है। इससे दांतों में कैविटी होने लगती है।
नींबू पानी पीने से भी दांतों को नुकसान 
एंडोडोंटिस्ट डॉ. जेके भगत बताते हैं कि भारत में कई लोग खाना खाने के बाद नियमित रूप से एक ग्लास पानी में नींबू डालकर पीते हैं। ऐसे लोगों के दांत सामान्य लोगों के मुकाबले तेजी से खराब होते हैं। अगर कोई नियमित रूप से खट्‌टे फलों का जूस पी रहा है तो उसके दांतों के 80% एनामेल खत्म होने का रिस्क रहता है।
मुंह में पड़ने लगते हैं छाले 
कई लोग मुंह में छाले पड़ने की शिकायत करते हैं। कुछ लोगों के मुंह के अंदर पीले दाने वाले घाव बन जाते हैं। ये फलों में मौजूद एसिड की वजह से होता है। लोग जूस पीते हैं, लेकिन उन्हें पता भी नहीं चलता कि इसकी वजह से ही मुंह में छाले पड़ने लगते हैं।
छोटे बच्चों को किस उम्र में दें जूस 
बनारस हिंदू यूनिवर्सिटी (BHU) के पीडियाट्रिक्स के एसोसिएट प्रोफेसर डॉ. अंकुर सिंह बताते हैं कि एक साल से नीचे के बच्चे को फलों का जूस नहीं देना चाहिए। आजकल कई घरों में लोग दूध की बोतल में बच्चों को जूस देते हैं जिसे वो सिप करते हैं। ऐसा करना ठीक नहीं है।
द अमेरिकन एकेडमी ऑफ पीडियाट्रिक्स (AAP) ने पोटेंशियल डेट्रिमेंटल इफेक्ट्स ऑफ ड्रिंकिंग फ्रूट जूस नामक रिपोर्ट में बताया गया है कि इससे बच्चों का वजन उम्र से पहले ही बढ़ने लगता है। जूस में अधिक शुगर होने से बच्चों के दांत खराब होने लगते हैं। इनमें न प्रोटीन होता है न फाइबर, नतीजा बच्चे के डेवलपमेंट पर बुरा असर पड़ता है।
डाइटीशियन डॉ. विजयश्री प्रसाद बताती हैं कि 1 से 3 साल के बच्चों को आधा कप से ज्यादा जूस नहीं देना चाहिए। जब 4 से 6 वर्ष के बच्चों को एक कप और 7 से 18 साल के बच्चों को 250 एमएल से ज्यादा जूस नहीं दें।
जूस पीने के ये तरीके अपनाएं तो दांतों को खराब होने से बचाया जा सकता है-
लिमिट में पिएं: हर दिन एक गिलास जूस पर्याप्त है। सप्ताह में एक-दो दिनों का गैप भी रख सकते हैं
जूस में पानी मिलाएं: कई बार जूस बहुत गाढ़ा होता है, इसमें थोड़ा पानी मिलाया जा सकता है
स्ट्रॉ से पिएं: जूस को गिलास से सीधे न पिएं, स्ट्रॉ का इस्तेमाल करें। इससे दांतों को कम नुकसान पहुंचता है
थोड़ा-थोड़ा सिप न करें: कई बार लोग जूस को रुक-रुक कर काफी समय में पीते हैं, इसके बजाय एक बार में ही धीर-धीरे करके पिएं
पानी से कुल्ला करें: खाना खाने के बाद ही नहीं, जूस पीने के बाद भी पानी से कुल्ला करें। इससे दांतों और मसूड़ों पर जमी शुगर हट जाती है